Is-sensiela ta' kotba bil-Malti għat-tfal Irvin Vella, Investigatur Virtwali bdejt niktibha fl-2014. Intlaqgħet tajjeb kemm mill-qarrejja żgħar li jħobbu l-qari bil-Malti u wkoll mill-kritiċi tal-letteratura Maltija. Filfatt, l-ewwel żewġ kotba fis-sensiela ġew mogħtija l-Premju Terramaxka, li huwa l-Premju Nazzjonali tal-Ktieb għat-tfal ta' bejn it-8 u t-12-il sena. Dawn l-istejjer nieħu gost ħafna niktibhom. U nieħu gost naqrahom ukoll. Waqt li nkun qed nikteb, ngħixhom daqslikieku qed iseħħu vera u naf li għad baqgħali ħafna x'nikteb dwar dan Irvin Vella li rnexxielu jidħol fid-djar u fuq l-ixkafef ta' ħafna qarrejja żgħar–u kbar ukoll. Għax għalkemm dawn huma kotba bil-Malti immirati għal tfal minn 8 snin 'il fuq, il-każijiet tal-Investigatur Virtwali huma tajbin ukoll għall-adulti. Il-Każ Manduca – Irvin Vella, Investigatur Virtwali #01 Il-Każ Manduca kien il-bidu tal-karriera investigattiva ta' Irvin Vella, li jsib ruħu jipprova jsib irkaptu ta' x'inhu jiġri ġewwa l-villa tal-Barunessi Manduca fir-Rabat. Bl-għajnuna tal-kuġini tewmin tiegħu Luca u Laura, Irvin jibda jsib ħafna bċejjeċ strambi, li meta jgħaqqadhom kollha flimkien ... Il-Każ Manduca kien ippubblikat għall-ewwel darba minn Merlin Publishers fl-2015 u ssibu tixtruh online minn hawn . Fl-2017, ippubblikajt ukoll verżjoni bl-Ingliż għall-Kindle . Il-Każ tas-Serqiet Strambi – Irvin Vella, Investigatur Virtwali #02 Il-Każ tas-Serqiet Strambi hija storja ambjentata fi żmien il-Milied , meta fil-gazzetti lokali jiġu rapurtati għadd ta' serqiet fejn il-Pulizija ma setgħux isibu x'insteraq. Irvin u l-kuġini tiegħu Luca u Laura, mill-ewwel jaraw il-potenzjal ta' każ ġdid—xejn xejn, huwa mod kif iqattgħu l-btajjel tal-Milied b'mod naqra aktar interessanti milli jaħlu l-ħin jilagħbu l-PlayStation, inaqqru l-iSpintzies (il-borża favorita t'Irvin) u jixorbu l-kukudina. Trid tkun taf aktar? Aqra hawn . Il-Każ tas-Serqiet Strambi kien ippubblikat minn Merlin Publishers fl-2016 u tistgħu tixtruh online minn hawn . Il-Każ tal-Gżejjer tat-Teżor – Irvin Vella, Investigatur Virtwali #03 Il-Każ tal-Gżejjer tat-Teżor huwa t-tielet każ tal-Investigatur Virtwali u din id-darba jeħodna Għawdex. Flimkien mal-kuġini tiegħu, Irvin jipprova jiskopri ċ-ċirkustanzi madwar il-mewt ta' avukat Malti li miet lejlet l-ewwel tas-sena fil-gżira Għawdxija. Għaliex jismu l-Każ tal-Gżejjer tat-Teżor? Għax dak l-avukat Malti ma kienx mar Għawdex biex jirrilassa, iżda ... Trid tkun taf aktar? Aqra hawn . Il-Każ tas-Serqiet Strambi kien ippubblikat minn Merlin Publishers fl-2016 u tistgħu tixtruh online minn hawn . Il-Każ Stella Maris – Irvin Vella, Investigatur Virtwali #04 Mistenni fil-ħwienet minn nofs Ottubru 2019. Ir-raba' investigazzjoni t'Irvin Vella ġġib l-isem Il-Każ Stella Maris u din id-darba Irvin u l-familja tiegħu se jmorru cruise fuq l-ewwel cruise liner Malti fl-istorja. Iżda fil-vjaġġ inawgurali tal-MV Ġgantija ma jmurx kollox lixx. Irvin, Luca u Laura jispiċċaw jinvestigaw każ interessantissimu li jinvolvi ġojjel antik imprezzabbli u, ovvjament, ħafna ħafna ikel. Il-Każ Stella Maris huwa ppubblikat minn Merlin Publishers (2019) u tistgħu tixtruh online minn hawn . Il-Każ tal-Maħżen Mitluq – Irvin Vella, Investigatur Virtwali #05 L-ewwel draft ta' din l-istorja lest, iżda għad irrid naħdem aktar fuq il-manuskritt biex intejjeb l-istorja kemm jista' jkun qabel ngħaddiha lill-pubblikatur. Il-ħames każ t'Irvin jibda ġewwa maħżen abbandunat fil-Ħamrun. Irvin jintlaqat f'rasu u jitlef sentejn memorja...infatti, jinsa anki li bidel ismu u li sar Investigatur Virtwali. Aktar kotba għat-tfal bil-Malti Jekk għoġbukom l-istejjer ta' Irvin Vella u tixtiequ taqraw aktar kotba għat-tfal bil-Malti, għax ma tippruvawx is-sensiela ' Il-Logħba tal-Allat '? Din hija triloġija ta' kotba ta' fantażija dwar tliet iħbieb ta' 15-il sena li jsibu bieb li jeħodhom f'dinja parallela ma' tagħna. Il-kotba fis-serje huma: It-Tielet Qamar (2008) L-Aħħar Ħolma (2010) Is-Sitt Aħwa (2012) JOHN BONELLO huwa minn Ħad-Dingli u twieled fl-1976. Fost il-kotba li kiteb hemm it-triloġija Il-Logħba tal-Allat , id-duoloġija għall-adulti Unus Mundus u s-sensiela għat-tfal Irvin Vella, Investigatur Virtwali . Rebaħ il-Premju Nazzjonali tal-Ktieb erba' darbiet, fl-2011 bil-ktieb L-Aħħar Ħolma , fl-2013 bil-ktieb Is-Sitt Aħwa, fl-2016 bil-ktieb Il-Każ Manduca u fl-2017 bil-ktieb Il-Każ tas-Serqiet Strambi .
Kotba għat-tfal bil-Malti